തെലുങ്ക് സിനിമാ താരവും തെലുങ്കുദേശം പാർട്ടി എം . എൽ . എയുമായ നന്ദമുരി ബാലകൃഷ്ണ വീണ്ടും വിവാദത്തിൽ . തിരഞ്ഞെടുപ്പ് പ്രചരണത്തിനിടെ സെൽഫിയെടുക്കാൻ ശ്രമിച്ച ആരാധികന്റെ മുഖത്ത് അടിച്ചതാണ് പുതിയ വിവാദങ്ങൾ തിരികൊളുത്തിയിരിക്കുന്നത് . നന്ത്യാലിൽ നടക്കുന്ന ഉപതിരഞ്ഞെടുപ്പുമായി ബന്ധപ്പെട്ട പ്രചരണത്തിനെത്തിയതായിരുന്നു നന്ദമുരി . തിക്കും തിരക്കിനുമിടയിൽ സെൽഫിയെടുക്കാൻ ശ്രമിച്ച ആരാധകന്റെ മുഖത്ത് ആഞ്ഞടിച്ച നന്ദമുരി അയാളെ തള്ളിമാറ്റുകയുമായിരുന്നു . മാസങ്ങൾക്കു മുമ്പ് മറ്റൊരു ആരാധകനെ ഇതേ രീതിയിൽ മർദ്ദിച്ചത് വലിയ വാർത്തയായിരുന്നു . തുടർന്ന് നന്ദമുരിയുടെ പെരുമാറ്റം പലവട്ടം വിമർശിക്കപ്പെടുകയും ചെയ്തു . ഷൂട്ടിങ്ങിനിടെ സഹായിയെ തല്ലുകയും ഷൂ ഊരാൻ ആവശ്യപ്പെടുകയും ചെയ്യുന്ന ദൃശ്യങ്ങളും നേരത്തെ പുറത്തുവന്നിരുന്നു . ഇതിനെല്ലാം പിന്നാലെയാണ് പുതിയ സംഭവം . നന്ദമുരി ആരാധാകനെ തല്ലുന്ന ദൃശ്യങ്ങൾ സോഷ്യൽ മീഡിയകളിൽ പ്രചരിക്കുകയാണിപ്പോൾ . കടുത്ത പ്രതിഷേധമാണ് താരത്തിനെതിരെ ഉയരുന്നത് . ആരാധകരില്ലെങ്കിൽ താരങ്ങളില്ലെന്നതടക്കമുള്ള കമന്റുകളുമായി നിരവധിപേരാണ് വീഡിയോ ഷെയർ ചെയ്തിരിക്കുന്നത് .